Kiuaskivien tulisi olla mahdollisimman painavaa materiaalia, tummia ja tarpeeksi kookkaita, jotta kiviin varautuisi mahdollisimman paljon lämpöenergiaa. Kiuaskauppiailla on varta vasten kiuaskiviksi tarkoitettuja, tunnettujen kivitoimittajien kiviä, joista on tietoa niiden koostumuksesta ja sopivuudesta kiuaskiviksi. Kiukaissa käytettäväksi sopivia kivimateriaaleja ovat esimerkiksi peridotiitti, oliviini ja oliviini-diabaasi. Luonnosta kerätyt pintakivet eivät sovellu kiuaskiviksi. Keraamisten ”kivien” ja pehmeiden vuolukivien käyttö on kielletty. Ne eivät kiuasta lämmitettäessä sido lämpöä riittävästi. Tämä saattaa johtaa kiukaan ylikuumenemiseen, joka puolestaan johtaa vastusten rikkoutumiseen. Kiuaskivet tulee latoa kiukaaseen kiukaan asennus- ja käyttöohjetta noudattaen. Kiuaskiviä on tarjolla kahta kokoa.